Virallinen lehti nro C 362 , 02/12/1996 s. 0260



B4-1264, 1283, 1291 ja 1300/96 Päätöslauselma EU:n ja Senegalin välisiten kalastusneuvottelujen epäonnistumisesta Euroopan parlamentti, joka A. ottaa huomioon, että Senegalin kanssa käydyt neuvottelut 1. marraskuuta 1996 päättyneen kalastussopimuksen uusimisesta epäonnistuivat, B. ottaa huomioon, että erimielisyyttä on erityisesti mahdollisuuksista kalastaa Senegalin aluevesillä ja rahallisesta korvauksesta, joka Euroopan unionin olisi maksettava Senegalille tulevan kalastussopimuksen yhteydessä, C. ottaa huomioon, että tämän epäonnistumisen seurauksena niiden eurooppalaisten kalastusalusten toiminta, joita tämä sopimus koskee, on keskeytetty, D. ottaa huomioon, että Senegal on aina osoittanut aikomuksensa varmistaa parhaalla mahdollisella tavalla sen vesissä elävien lajien tasapainoinen suojelu ja lisääntyminen taatakseen luonnonvarojensa kestävän hyödyntämisen, E. ottaa huomioon, että eurooppalaisen laivanrakennusteollisuuden teknologia voi uhata alkuperäisten asukkaiden pienimuotoisen kalastustoiminnan säilymistä ja kehittymistä, joka on Senegalin rannikkoseudun väestölle tärkeä tulonlähde, ja pitää ymmärrettävänä, että maa haluaa suojella tätä toimintaa, F. ottaa huomioon, että kalastussopimukset ovat merkittävä apu kehitysmaiden sosiaalis-taloudelliselle kehitykselle, G. korostaa, että kehitysmaiden kanssa tehtäviin kalastussopimuksiin on sisällytettävä lausekkeita, joilla pyritään säilyttämään luonnonvarojen biologinen tasapaino sekä tuki paikalliselle pienimuotoiselle kalastukselle noudattaen AKT-maiden ja EU:n sopimusta, sellaisena kuin se on tarkistettuna Mauritiuksen saarella 4. marraskuuta 1995 allekirjoitetulla sopimuksella, H. ottaa huomioon, että Euroopan unionin kolmansien maiden kanssa tekemät kalastussopimukset ovat tärkeä osa yhteistä kalastuspolitiikkaa ja että ne turvaavat neljänneksen unionin kalantarpeesta, I. valittaa sitä, ettei ole sovittu mitään päivämäärää, jolloin neuvottelut aloitettaisiin uudelleen; Euroopan parlamentti, joka 1. Pyytää osapuolia aloittamaan neuvottelut uudelleen, jotta päästäisiin sopimukseen, jossa kunnioitetaan Senegalin ja rannikon naapurimaiden merellisten luonnonvarojen suojelua, pidetään huolta paikallisen pienimuotoisen kalastuksen eduista sekä annetaan mahdollisuus aloittaa eurooppalaisten alusten toiminta uudestaan; 2. Pyytää, että EU sitoutuu siihen, ettei jäsenvaltioiden kalastusalusten toiminta haittaa Senegalin pienimuotoista kalastusta, ja että uuteen pöytäkirjaan sisällytetään tätä koskevat erityistakeet; 3. Pyytää yhteisöä tunnustamaan avomerilajien merkityksen Senegalin pienimuotoista kalastusta harjoittaville aluksille ja niiden tärkeyden paikallisväestön elintarvikehuollon turvaamisessa sekä hyväksymään Senegalin hallituksen oikeuden päättää, onko näiden lajien hyödyntäminen heidän etujensa vastaista; 4. Vaatii, että rahalliset korvaukset suunnataan kehityshankkeisiin ja että sopimukseen sisällytetään pienimuotoista kalastusta koskevia kehityshankkeita; 5. Pyytää, että Euroopan unioni sitoutuu noudattamaan, niin Senegalissa kuin muuallakin, kalastusehtoja, jotka eivät ole uhkana lajien säilymiselle, pienimuotoista kalastusta harjoittaville paikallisille kalastajille eivätkä paikallisväestölle, joka on elintarvikkeiden saannin turvaamisessaan riippuvainen tästä kalastuksesta; 6. Korostaa Lomén sopimuksen ja EKR:jen yhteydessä sovittuja mahdollisuuksia rahoittaa AKT-maiden paikallisväestön kalastuksen uudenaikaistamishankkeita alueellisten ja kansallisten kokeiluohjelmien avulla; 7. Korostaa Euroopan unionin jäsenvaltioiden ja kehitysmaiden välisen yhteistyön tärkeyttä tällä alalla, erityisesti yhteisyritysten yhteydessä; 8. Pyytää Senegalin hallitusta edistämään senegalilaisten kalastusjärjestöjen osallistumista merialueiden luonnonvarojen hoitoon; 9. Korostaa, kuinka tärkeää kalavarojen suojelu on sekä Euroopan unionin että kehitysmaiden kalastajien tulevaisuuden kannalta, ja pyytää, että komissio huolehtii siitä, että kaikissa kehitysmaiden kanssa tehtävissä kalastussopimuksissa otetaan taloudellisten ja kaupallisten etujen arvioinnin lisäksi huomioon tämä puoli asiasta; 10. Kehottaa puhemiestään välittämään tämän päätöslauselman neuvostolle, komissiolle ja Senegalin hallitukselle, AKT:n ja EU:n yhteisen edustajakokouksen puheenjohtajille, OAU:n pääsihteerille ja Mauritanian, Gambian, Guinea-Bissaun ja Guinean hallitukselle.